-----------------------------------------------------------------------
  1. ปัจจัยความเสี่ยง

  -----------------------------------------------------------------------

ถึงแม้ในปี 2549 กลุ่มบริษัททรูจะเล็งเห็นโอกาสการเติบโตในหลายๆ ด้าน
แต่ยังคงมีปัจจัยความเสี่ยงทั่วไปและปัจจัยความเสี่ยงเฉพาะบางประการ
ซึ่งอาจส่งผลกระทบต่อผลการดำเนินการของบริษัทและบริษัทในเครือ

ความเสี่ยงเกี่ยวกับการดำเนินงาน

กลุ่มบริษัททรูเผชิญกับการแข่งขันซึ่งคาดว่าจะยังคงมีอยู่ต่อไปอย่างต่อเนื่อง

ทรู และ บริษัทย่อย โดยเฉพาะอย่างยิ่ง ทรูมูฟ (ชื่อเดิม ทีเอ ออเรนจ์) และ ธุรกิจอินเทอร์เน็ต
และบรอดแบนด์ จะต้องเผชิญกับการแข่งขันที่ทวีความรุนแรงยิ่งขึ้น

ธุรกิจโทรศัพท์เคลื่อนที่ของไทยมีการแข่งขันด้านราคาอย่างรุนแรง ในช่วงเดือนเมษายนถึงมิถุนายน
2548 ทรูมูฟและคู่แข่งได้ปรับลดอัตราค่าบริการลงอย่างมาก ทำให้รายได้เฉลี่ยต่อเลขหมาย
(ARPU) ของทรมูฟลดลงในอัตราร้อยละ 10 ในปี 2548
ถึงแม้อัตราค่าบริการจะเพิ่มขึ้นภายหลังการ
แข่งขันด้านราคาสิ้นสุดลง และเมื่อไม่นานมานี้
ได้เกิดการเปลี่ยนแปลงในโครงสร้างผู้ถือหุ้นใหญ่ในบริษัทคู่แข่งบางราย
ซึ่งอาจมีผลทำให้บริษัทต้องแข่งขันกับผู้ให้บริการจากต่างประเทศ ซึ่งมีเทคโนโลยีที่ทันสมัยกว่า
มีประสบการณ์จากการแข่งขันในตลาดที่มีการแข่งขันสูงกว่า และมีเงินทุนมากกว่า

ในตลาดบรอดแบนด์อินเทอร์เน็ต กลุ่มบริษัททรูต้องเผชิญกับทั้งคู่แข่งที่เป็นบริษัทซึ่ง
เพิ่งเริ่มประกอบการไปจนถึงบริษัทจากต่างประเทศ
บริษัทเหล่านี้เพิ่งได้รับใบอนุญาตเป็นผู้ให้บริการอินเทอร์เน็ตจากคณะกรรมการกิจการโทรคมนาคมแห่งชาติ
(คณะกรรมการ กทช.) ในส่วนของธุรกิจโทรศัพท์พื้นฐาน
บริษัทคาดว่าจะเผชิญกับการแข่งขันเพิ่มมากขึ้นจากผู้ได้รับใบอนุญาตรายใหม่จากคณะกรรมการ กทช.
รวมทั้งการแข่งขันจากธุรกิจบริการเสียงผ่านการให้บริการอินเทอร์เน็ต (VoIP)
ซึ่งมีอัตราค่าบริการที่ต่ำกว่าอัตราค่าบริการโทรศัพท์พื้นฐานแบบเดิม อย่างไรก็ตาม จนถึงขณะนี้
คณะกรรมการ กทช. ได้ออกใบอนุญาต VoIP
สำหรับบริการระหว่างเครื่องคอมพิวเตอร์กับเครื่องคอมพิวเตอร์ และเครื่องคอมพิวเตอร์กับโทรศัพท์
เท่านั้น โดยยังไม่ได้ออกใบอนุญาตให้กับบริการจากโทรศัพท์ไปยังเครื่องคอมพิวเตอร์
และบริการระหว่างโทรศัพท์กับโทรศัพท์

กลุ่มบริษัททรูคาดว่าการแข่งขันจะยังคงสูงขึ้นในอนาคต แต่เชื่อว่า
กลุ่มบริษัททรูมีความพร้อมสำหรับการแข่งขัน
ทั้งนี้จากการเป็นผู้นำในตลาดอินเทอร์เน็ตและบรอดแบนด์และจากการที่
ทรูมูฟสามารถขยายฐานลูกค้าได้เพิ่มขึ้นตามลำดับ นอกจากนี้บริษัท และบริษัทย่อย ได้ยื่นขอรับ
ใบอนุญาตใหม่ๆ เพื่อให้ได้รับผลประโยชน์จากการปฏิรูปการกำกับดูแล นับจนถึงขณะนี้
บริษัทย่อยของบริษัทได้รับใบอนุญาตสำหรับการเป็นผู้ให้บริการอินเทอร์เน็ต
และอยู่ในระหว่างการรอใบอนุญาตจากคณะกรรมการ กทช. สำหรับบริการ
อินเทอร์เน็ตเกตเวย์ระหว่างประเทศ (International Internet Gateway)
บริการชุมสายอินเตอร์เน็ต (Internet Exchange)
รวมทั้งบริการโทรศัพท์เคลื่อนที่และโทรศัพท์พื้นฐาน

การเปลี่ยนแปลงอย่างรวดเร็วของเทคโนโลยี อาจมีผลต่อการเติบโตของบริษัท
และอาจทำให้บริษัทมี
ขีดความสามารถในการแข่งขันลดลง

เทคโนโลยีการสื่อสารมีการเปลี่ยนแปลงอย่างรวดเร็ว
ตลอดจนความต้องการของลูกค้าก็เปลี่ยนแปลงไปตามวิวัฒนาการในผลิตภัณฑ์และบริการใหม่ๆ
นอกจากนั้นการเปลี่ยนแปลงด้าน
กฎเกณฑ์การกำกับดูแล ก็มีส่วนทำให้มีการเปิดตลาดและเทคโนโลยีใหม่ๆ คาดว่าปัจจัยต่าง ๆ
ดังกล่าวแล้ว จะยังคงมีผลต่อธุรกิจสื่อสารของประเทศไทยในอนาคต โดยเทคโนโลยีใหม่ ๆ
ที่จะมีผลต่อธุรกิจโทรคมนาคมของประเทศไทยในอนาคตอันใกล้นี้ประกอบด้วย
โทรศัพท์เคลื่อนที่ในระบบ 3G
อินเทอร์เน็ตความเร็วสูงแบบไร้สายและบริการ VoIP ซึ่งอาจจะมีผลทำให้
กลุ่มบริษัทมีค่าใช่จ่ายในการลงทุนสูงขึ้นเป็นอย่างมาก

อย่างไรก็ตาม กลุ่มบริษัททรูคาดว่า การเป็นผู้ให้บริการที่ครบวงจร
ครอบคลุมผลิตภัณฑ์และบริการต่างๆ อย่างหลากหลาย
จะทำให้สามารถรับมือกับการเปลี่ยนแปลงที่เกิดขึ้นได้ดีกว่า ผู้ให้บริการที่มี
‘บริการเพียงอย่างเดียว’ โดยจะสามารถรักษารายได้และลูกค้าให้อยู่ ‘ภายในกลุ่มบริษัท’
ได้ดีกว่า

ความสำเร็จและอนาคตของกลุ่มบริษัททรูขึ้นอยู่กับบุคลากรที่สำคัญ
รวมทั้งความต่อเนื่องในการให้บริการ และการปฏิบัติงานด้านโครงข่าย

ความสำเร็จของบริษัทขึ้นอยู่กับการทุ่มเทปฏิบัติหน้าที่ของฝ่ายบริหารและพนักงาน ทั้งนี้
บริษัทมีนโยบายด้านทรัพยากรบุคคลที่มุ่งเน้นรักษาและพัฒนาผู้บริหารตลอดจนพนักงาน
นอกจากนี้บริษัทยังมีกระบวนการในการว่าจ้างเพื่อให้มั่นใจว่า
บริษัทมีการคัดสรรผู้ที่มีความสามารถเข้ามา
ร่วมงานกับบริษัท

เหตุการณ์ไม่สงบในภาคใต้ ตลอดจนภัยพิบัติที่คาดไม่ถึง อาจทำให้การให้บริการของ
กลุ่มบริษัททรูในบางพื้นที่หยุดชะงักชั่วคราว โดยเมื่อไม่นานมานี้
ได้เกิดความรุนแรงในภาคใต้เพิ่มขึ้นบ่อยครั้ง ซึ่งทรูมูฟและผู้ให้บริการโทรศัพท์เคลื่อนที่รายอื่นๆ
ต่างก็ประสบกับปัญหา โดยไม่อาจให้บริการในบางพื้นที่ เป็นการชั่วคราว
ทั้งนี้เนื่องจากสถานีฐานบางแห่งได้รับความเสียหายเนื่องจากความรุนแรงที่เกิดขึ้น
เหตุการณ์ดังกล่าวเป็นปัจจัยที่ไม่อาจควบคุมได้
และอาจจะมีผลกระทบต่อธุรกิจของกลุ่มบริษัทต่อไปในอนาคต

ความเสี่ยงด้านการกำกับดูแล

ธุรกิจสื่อสารของประเทศไทยอยู่ในระหว่างการเปลี่ยนแปลง ด้านการกำกับดูแล
ก่อให้เกิดความเสี่ยงต่อผู้ประกอบการ

ตามข้อตกลงที่ประเทศไทยได้ให้ไว้กับองค์กรการค้าโลกหรือ WTO เพื่อเปิดเสรีธุรกิจ
โทรคมนาคมไทยภายในปี 2549
รัฐบาลไทยได้เริ่มดำเนินการปฏิรูปการกำกับดูแลกิจการโทรคมนาคม โดยการออกพระราชบัญญัติหลัก
2 ฉบับ อันได้แก่
พระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์และกิจการโทรคมนาคม
พ.ศ. 2543 ซึ่งประกาศใช้ในเดือน มีนาคม ปี 2543 และ
พระราชบัญญัติการประกอบกิจการโทรคมนาคม พ.ศ.2544 ซึ่งประกาศใช้ในเดือน พฤศจิกายน
2544

ในเดือน ตุลาคม 2547 คณะกรรมการกิจการโทรคมนาคมแห่งชาติ หรือคณะกรรมการ กทช.
ได้ถูกจัดตั้งขึ้นเพื่อเป็นองค์กรอิสระในการกำกับดูแลกิจการโทรคมนาคม ซึ่งเดิมเป็นอำนาจ
หน้าที่ขององค์การโทรศัพท์แห่งประเทศไทย (ปัจจุบันได้แปลงสภาพเป็น บริษัท ทีโอที จำกัด
(มหาชน) หรือ ทีโอที) และ การสื่อสารแห่งประเทศไทย (ปัจจุบันได้แปลงสภาพเป็น บริษัท กสท
โทรคมนาคม จำกัด (มหาชน) หรือ กสท) และกรมไปรษณีย์โทรเลข

ในระยะต้นของการเปลี่ยนแปลงดังกล่าวนี้ อาจจะมีผลกระทบต่อการดำเนินงานของบริษัท
ยกตัวอย่างเช่น ในช่วงสามไตรมาสแรกของปี 2548
ทรูมูฟประสบปัญหาการขาดแคลนเลขหมายโทรศัพท์เคลื่อนที่ อย่างไรก็ตาม ในที่สุด
ทรูมูฟก็ได้รับจัดสรรเลขหมายใหม่จำนวน 1 ล้านเลขหมาย ในเดือนสิงหาคม 2548 หลังจากนั้น
ทรูมูฟก็ได้รับการจัดสรรเลขหมายใหม่อีกจำนวน 2 ล้านเลขหมาย ในเดือนกุมภาพันธ์ 2549
ภายในระยะเวลาไม่เกิน 15 วันภายหลังที่ได้จัดส่งเอกสารครบถ้วน
ซึ่งเป็นไปตามกฎระเบียบของคณะกรรมการ กทช.

นอกจากนั้น นับตั้งแต่ได้มีการจัดตั้งคณะกรรมการ กทช. จนกระทั่งถึงปลายปี 2548
คณะกรรมการ กทช. ได้ออกประกาศ กฎเกณฑ์ ข้อบังคับที่สำคัญๆ หลายฉบับ ได้แก่ (1) ประกาศ
คณะกรรมการ กทช. เรื่องกำหนดลักษณะและประเภทของกิจการโทรคมนาคม (2) ประกาศ
คณะกรรมการ กทช.
เรื่องลักษณะของประเภทของกิจการโทรคมนาคมที่ต้องได้รับใบอนุญาตประกอบกิจการโทรคมนาคม 3
ประเภท (3) ประกาศคณะกรรมการ กทช. เรื่อง
หลักเกณฑ์การจัดสรรเลขหมายโทรคมนาคมชั่วคราว (4) ประกาศคณะกรรมการ กทช. เรื่อง
ค่าธรรมเนียมใบอนุญาตประกอบกิจการโทรคมนาคมชั่วคราว และ (5) ประกาศคณะกรรมการ
กทช. เรื่อง ค่าธรรมเนียมใบอนุญาตการให้บริการอินเทอร์เน็ต ชั่วคราว

นอกจากนี้ คณะกรรมการ กทช. ยังมีแผนที่จะออกประกาศและข้อบังคับหลายฉบับ ในปี 2549 ได้แก่
(ร่าง) ประกาศคณะกรรมการ กทช. ว่าด้วยมาตรการคุ้มครองสิทธิของผู้ใช้บริการ
โทรคมนาคมเกี่ยวกับข้อมูลส่วนบุคคล สิทธิในความเป็นส่วนตัว
และเสรีภาพในการสื่อสารถึงกันโดยทางโทรคมนาคม (ร่าง)
แนวทางการกำกับดูแลผู้ประกอบกิจการโทรคมนาคมและกิจการที่เกี่ยวเนื่องให้มีการแข่งขันเสรีและเป็นธรรม
(ร่าง) ประกาศคณะกรรมการ กทช. ว่าด้วยการใช้และเชื่อมต่อโครงข่าย และ
กฎเกณฑ์ข้อบังคับเกี่ยวกับ 3G กฎเกณฑ์ข้อบังคับใหม่ๆ เหล่านี้
อาจมีผลกระทบต่อต้นทุนในการดำเนินงานของกลุ่มบริษัท และ/หรือ
ทำให้การแข่งขันในธุรกิจที่กลุ่มบริษัทดำเนินงานอยู่สูงขึ้น

ประกาศคณะกรรมการ กทช. เรื่อง ค่าธรรมเนียมใบอนุญาตประกอบกิจการโทรคมนาคม
ชั่วคราว ได้กำหนดให้ผู้ให้บริการรายใหม่ที่ได้รับใบอนุญาตจากคณะกรรมการ กทช.
มีโครงสร้างอัตราค่าธรรมเนียมอยู่ในระดับที่ต่ำกว่า ผู้ให้บริการรายเดิม เช่น กลุ่มบริษัททรู
ซึ่งประกอบกิจการภายใต้สัญญาร่วมการงานฯกับทีโอที หรือ กสท
จึงทำให้ผู้ประกอบการรายเก่าเสียเปรียบผู้ให้บริการรายใหม่ และเพื่อลดความเสี่ยงดังกล่าว
ทรูมีนโยบายที่จะยื่นขอใบอนุญาตสำหรับบริการต่าง ๆ จาก
คณะกรรมการ กทช.

ทรูจะยังคงนโยบายเชิงรุกในการเจรจากับคณะกรรมการ กทช.
เพื่อสนับสนุนให้กระบวนการปฏิรูปธุรกิจโทรคมนาคม ก่อให้เกิดการแข่งขันอย่างเสรีและเป็นธรรม

บริษัทต้องแข่งขันกับคู่สัญญาร่วมการงานฯ ซึ่งอาจนำไปสู่ข้อพิพาทต่างๆ
ที่อาจส่งผลกระทบต่อการดำเนินธุรกิจของบริษัท

บริษัทและบริษัทย่อย ดำเนินกิจการภายใต้สัญญาร่วมการงานฯ และร่วมลงทุน และ/หรือ
ภายใต้การได้รับการอนุญาตจาก บมจ. ทีโอที คอร์ปอเรชั่น (ทีโอที) และ/หรือ บมจ. กสท
โทรคมนาคม จำกัด (กสท) แล้วแต่กรณี โดยความเห็นที่แตกต่างกันของ กลุ่มบริษัททรู กับ ทีโอที
และ กสท ในการ
ตีความสัญญาร่วมการงานฯ และ/หรือการได้รับการอนุญาตต่างๆ
อาจมีผลต่อความสามารถในการดำเนินธุรกิจของกลุ่มบริษัท โดยมีความเสี่ยงที่สัญญาร่วมการงานฯ
อาจถูกยกเลิกโดยทีโอที แต่ทั้งนี้
ทีโอที ต้องนำเสนอข้อพิพาทต่ออนุญาโตตุลาการเป็นผู้ชี้ขาดก่อนดำเนินการยกเลิกสัญญา
ซึ่งทีโอทีจะยกเลิกสัญญาร่วมการงานฯ
ได้เฉพาะในกรณีที่บริษัททำผิดกฎหมายอันเกี่ยวกับการป้องกันภัยพิบัติสาธารณะหรือความมั่นคงของรัฐ
หรือ บริษัทถูกศาลมีคำสั่งพิทักษ์ทรัพย์เด็ดขาดในคดีล้มละลาย
หรือบริษัทจงใจผิดสัญญาสัมปทานในสาระสำคัญอย่างต่อเนื่อง เท่านั้น

ภายใต้สัญญาร่วมการงานฯ ทีโอทีเป็นผู้จัดเก็บรายได้จากลูกค้าในโครงข่ายของบริษัท
ทั้งหมด และหักส่วนหนึ่งของรายได้ไว้เป็นส่วนแบ่งรายได้
ดังนั้นทีโอทีอาจชะลอการชำระเงินส่วนตามสิทธิของบริษัท
หรืออาจหักไว้จำนวนหนึ่งเพื่อเป็นการชำระค่าใช้จ่ายใด ๆ ที่ทีโอทีเชื่อว่าบริษัท
ติดค้าง (แต่จนถึงขณะนี้ก็ยังไม่มีกรณีดังกล่าวเกิดขึ้น)

ในขณะที่ทีโอทีเป็นคู่สัญญาร่วมการงานฯ กับทรู ทีโอทีก็เป็นคู่แข่งของทรู
เนื่องจากทีโอทีเป็นผู้ให้บริการโทรศัพท์พื้นฐานในเขตกรุงเทพมหานครและปริมณฑลด้วยเช่นกัน
ด้วยเหตุนี้จึงอาจ
ก่อให้เกิดข้อพิพาทระหว่างบริษัทและทีโอทีได้
ซึ่งทีโอทีอาจชะลอการอนุญาตให้บริษัทเปิดให้บริการใหม่ๆ
ทั้งบริษัทและทีโอทีมีการยื่นคำฟ้องหรือคำเสนอข้อพิพาทเรื่องความขัดแย้งบางกรณีที่เกิดขึ้นต่อศาลปกครองหรือคณะอนุญาโตตุลาการเป็นผู้ตัดสิน
แล้วแต่กรณี บริษัทไม่สามารถรับรองได้ว่าบริษัทจะสามารถชนะข้อพิพาททั้งหลายเหล่านั้น
และหากบริษัทไม่ประสบความสำเร็จในการแก้ไขข้อพิพาท
ธุรกิจรวมถึงเงื่อนไขทางการเงินของบริษัทอาจจะได้รับผลกระทบ โดยเมื่อไม่นานมานี้กระบวนการ
ยุติธรรมก็ได้มีคำตัดสินข้อพิพาทต่างๆ ทั้งในทางที่เป็นประโยชน์และไม่เป็นประโยชน์ต่อบริษัท
ข้อมูลเกี่ยวกับกรณีพิพาทระหว่างบริษัทกับทีโอที โปรดดูรายละเอียดในหัวข้อ “ข้อพิพาททางกฎหมาย”

ความเสี่ยงทางด้านการเงิน

การดำเนินงานของกลุ่มบริษัททรูอาจมีข้อจำกัดจากข้อผูกพันตามสัญญาทางการเงินต่างๆ
รวมทั้งอาจได้รับผลกระทบจากการเคลื่อนไหวของอัตราแลกเปลี่ยน อัตราดอกเบี้ย
โดยอาจทำให้ดอกเบี้ยจ่าย และภาระทางการเงินอื่นๆ เพิ่มขึ้น

การดำเนินงานของกลุ่มบริษัทอาจมีข้อจำกัดจากข้อผูกพันตามสัญญาทางการเงินต่าง ๆ
สัญญาเหล่านี้อาจทำให้บริษัทเสียโอกาสทางธุรกิจ
และเจ้าหนี้อาจเรียกร้องให้บริษัทชำระหนี้ก่อนกำหนด
หากทีโอทียกเลิกข้อตกลงตามสัญญาร่วมการงานฯที่มีกับบริษัท
อย่างไรก็ตามทีโอทีต้องเสนอข้อพิพาทให้อนุญาโตตุลาการชี้ขาดว่าทีโอทีมีสิทธิโดยชอบด้วยกฎหมายที่จะยกเลิกข้อตกลงตามสัญญาร่วมการงานฯได้

กลุ่มบริษัท อาจได้รับผลกระทบจากความผันผวนของอัตราแลกเปลี่ยน
ซึ่งอาจมีผลทำให้ดอกเบี้ยจ่ายเพิ่มขึ้น ณ วันที่ 31 ธันวาคม 2548
กลุ่มบริษัทมีภาระหนี้จำนวนทั้งสิ้นประมาณ 95.4
พันล้านบาทหากรวมหนี้สินระยะสั้นสำหรับการเข้าซื้อกิจการยูบีซี โดยเป็นเงินกู้ต่างประเทศ
(สกุลเยนและดอลล่าร์สหรัฐ) ในสัดส่วนประมาณร้อยละ 24 นอกจากนั้น
บริษัทมีรายจ่ายลงทุนรวมประมาณ 10.3 พันล้านบาทในปี 2548
โดยเป็นเงินตราต่างประเทศในอัตราร้อยละ 32.4
ดังนั้นการเปลี่ยนแปลงของอัตราแลกเปลี่ยนเงินตราระหว่างประเทศ อาจจะทำให้ภาระหนี้
ดอกเบี้ยจ่าย หรือรายจ่ายลงทุน ที่คิดเป็นเงินบาทมีจำนวนเพิ่มขึ้น

อย่างไรก็ตาม กลุ่มบริษัทได้จัดทำประกันความเสี่ยงจากอัตราแลกเปลี่ยน เพื่อครอบคลุม
เงินกู้ต่างประเทศส่วนใหญ่ของทรูมูฟจำนวน 170 ล้านดอลล่าร์สหรัฐ
และเงินกู้ระยะสั้นสำหรับการเข้าซื้อหุ้นยูบีซีจำนวน 291 ล้านดอลล่าร์สหรัฐ อย่างไรก็ตาม
บริษัทไม่ได้ดำเนินการป้องกันความเสี่ยงจากอัตราแลกเปลี่ยนสำหรับเงินกู้สกุลเยนจำนวน 3.9
พันล้านบาท ซึ่งเป็นเงินกู้ระยะยาว ที่มีกำหนดชำระคืนในปี พ.ศ. 2557 ถึง พ.ศ. 2560

นอกจากนี้ กลุ่มบริษัทมีหนี้สินในสัดส่วนประมาณร้อยละ 54.5 เป็นหนี้สินที่มีอัตราดอกเบี้ยลอยตัว
ดังนั้นการปรับตัวเพิ่มขึ้นของอัตราดอกเบี้ย จะมีผลทำให้กลุ่มทรูมีภาระดอกเบี้ยจ่ายเพิ่มขึ้น
อย่างไรก็ตาม ความเสี่ยงดังกล่าวอาจลดลงในระดับหนึ่ง เนื่องจากหนี้สินของทรูมูฟบางส่วน
จะมีอัตราดอกเบี้ยที่ลดลงในปีต่อๆไป หากมีผลการดำเนินงาน
เป็นไปตามเงื่อนไขที่ได้กำหนดไว้ในสัญญาเงินกู้

ผู้ถือหุ้นอาจไม่ได้รับเงินปันผล ในระยะเวลาอันใกล้นี้

ณ สิ้นปี 2548 กลุ่มบริษัทมีผลการดำเนินงานเป็นขาดทุนสุทธิ 4.3 พันล้านบาท ทำให้มี
ยอดขาดทุนสะสมสุทธิ 47.7 พันล้านบาท
ซึ่งส่วนใหญ่เป็นผลกระทบจากค่าเงินบาทลอยตัวที่เกิดขึ้นในปี 2540
และตามบทบัญญัติของพระราชบัญญัติบริษัทมหาชนจำกัด บริษัทจะสามารถจ่ายเงินปันผลให้
ผู้ถือหุ้นได้จากผลกำไรเท่านั้น
ทั้งนี้ภายหลังจากการล้างขาดทุนสะสมได้ทั้งหมดและภายหลังการตั้งสำรองตามกฎหมาย

ดังนั้นในระยะเวลาอันใกล้นี้ ผู้ถือหุ้นของบริษัท
อาจจะไม่ได้รับเงินปันผลดังที่ปรากฏอยู่ในนโยบายการจ่ายเงินปันผลของบริษัท

ความเสี่ยงจากการเข้าซื้อกิจการยูบีซี

บริษัทอาจไม่ได้รับผลประโยชน์ที่คาดว่าจะได้รับจากการเข้าซื้อหุ้น บริษัท ยูไนเต็ด บรอดคาสติ้ง
คอร์ปอเรชั่น จำกัด (มหาชน) หรือ ยูบีซี
ในขณะที่ต้องรับภาระความเสี่ยงอันเกิดจากการดำเนินธุรกิจของยูบีซีด้วย

กลุ่มบริษัทคาดว่าจะได้รับผลประโยชน์เพิ่มขึ้นจากการเข้าซื้อหุ้นยูบีซี ได้แก่
การเพิ่มขีดความสามารถในการสร้างความเติบโตให้กับจำนวนผู้ใช้บริการและรายได้ของกลุ่มบริษัท
ด้วยการประสานผลิตภัณฑ์และบริการเข้าด้วยกัน รวมทั้งเพิ่มขีดความสามารถในการรักษาฐานลูกค้า
และความสามารถในการเข้าถึงคอนเทนท์ที่มีความหลากหลายยิ่งขึ้น

กลุ่มบริษัทอาจจะไม่ได้รับผลประโยชน์ที่คาดว่าน่าจะได้รับจากการซื้อหุ้นยูบีซีอย่างเต็มที่
ซึ่งต้องอาศัยความทุ่มเท และเวลาของผู้บริหาร ในการบริหารงาน
นอกจากนั้นยังต้องอาศัยความพร้อมของตลาดสำหรับผลิตภัณฑ์และบริการใหม่ๆ นอกเหนือจากนั้น
กลุ่มบริษัทอาจจะต้องรับภาระความเสี่ยงอันเกิดจากการดำเนินธุรกจของยูบีซีดังต่อไปนี้

-   ยูบีซีต้องพึ่งพาผู้จัดหารายการเพื่อซื้อรายการจากต่างประเทศ หากยูบีซีไม่สามารถ
    จัดหารายการที่เป็นที่สนใจของสมาชิก
    หรือหากต้นทุนของการจัดหารายการเพิ่มสูงขึ้นในอนาคตก็จะมีผลกระทบต่อรายได้ของยูบีซี

-   การลักลอบสัญญาณเป็นเรื่องที่ป้องกันได้ยาก และมีผลลบต่อผลการดำเนินงาน
    กระแสเงินสดและการจัดหารายการของยูบีซี

-   ธุรกิจโทรทัศน์ระบบบอกรับเป็นสมาชิก ซึ่งเป็นธุรกิจหลักของยูบีซี อาจได้รับ
    ผลกระทบจากคู่แข่งรายใหม่ และการแข่งขันทางอ้อม ทำให้ส่วนแบ่งตลาดลดลง
    และมีผลต่อการดำเนินงานและกระแสเงินสด

-   ยูบีซีมีความเสี่ยงจากความผันผวนของอัตราแลกเปลี่ยน
    ทั้งนี้เนื่องจากรายได้หลักของยูบีซีเป็นเงินบาท
    ในขณะที่ภาระค่าใช้จ่ายต่างๆจำนวนมากเป็นเงินสกุลดอลลาร์สหรัฐ